負薪行
作者：杜甫
朝代：唐

paragraphs: 夔州處女髮半華，四十五十無夫家。
更遭喪亂嫁不售，一生抱恨堪咨嗟。
土風坐男使女立，應當門戶女出入。
十猶八九負薪歸，賣薪得錢應供給。
至老雙鬟只垂頸，野花山葉銀釵竝。
筋力登危集市門，死生射利兼鹽井。
面妝首飾雜啼痕，地褊衣寒困石根。
若道巫山女麤醜，何得此有昭君邨。